На основу члана 70. Статута Општине Владиин Хан („Службени гласник Града Врања“, број 4/19), члана 30. Одлуке о Општинском већу Општине Владичин Хан („Службени гласник Града Врања“, број 09/19), члана 73. Пословника Општинског већа Општине Владичин Хан („Службени гласник Града Врања“, број 31/2020) члана 11. Правилника о суфинансирању мера енергетске санације, породичних кућа, станова и стамбених зграда, које се односе на унапређење термичког омотача, термотехничких инсталација и уградње соларних колектора за централну припрему потрошне топле воде по јавном позиву Управе за подстицање и унапређење енергетске ефикасности ЈП1/22 („Службени гласник Града Врања“, број 8/2022), члана 11. Правилника о суфинансирању енергетске санације породичних кућа и станова путем уградње соларних панела за производњу електричне енергије за сопствене потребе и унапређење термотехничког система путем уградње калориметара, циркулационих пумпи, термостатских вентила и делитеља топлоте по основу јавног позиваза суфинансирање програма енергетске санације стамбених зграда, породичних кућа и станова ЈП1/22 („Службени гласник Града Врања“, број 8/2022), , Општинско веће Општине Владичин Хан на седници одржаној дана 20.05.2022, донело је:

**Р Е Ш Е Њ Е**

**О ОБРАЗОВАЊУ КОМИСИЈЕ ЗА РЕАЛИЗАЦИЈУ МЕРА ЕНЕРГЕТСКЕ САНАЦИЈЕ НА ТЕРИТОРИЈИ ОПШТИНЕ ВЛАДИЧИН ХАН ПО ЈП 1/22**

**I**

**ОБРАЗУЈЕ СЕ** Комисија за реализацију мера енергетске санације на територији општине Владичин Хан по ЈП1/22, у саставу:

1. Милош Стојановић, начелник Општинске управе општине Владичин Хан;
2. Миомир Стевановић, саветник у Одсеку за инвестиције Општинске управе општине Владичин Хан;
3. Драган Стевановић, самостални саветник за послове јавних набавки Општинске управе општине Владичин Хан;
4. Мирјана Ђорђевић, дипломирани економиста у Одељењу за финансије Општинске управе општине Владични Хан;
5. Стефан Стојановић, административно-технички послови у Одељењу за урбанизам Општинске управе општине Владичин Хан.

**II**

Основни задаци Комисије нарочито обухватају:

Припрема конкурсне документације за привредне субјекте и домаћинства/ стамбене заједнице (јавни позив, образац пријаве, и друго ).

Оглашавање јавних конкурса и пратеће документације на огласној табли и званичној интернет страници општине Владичин Хан;

Пријем и контрола приспелих захтева;

Рангирање приспелих захтева и избор пријављених привредних субјеката и домаћинстава;

Објављивање прелиминарне листе изабраних директних корисника и крајњих корисника на огласној табли и званичној интернет страници општине Владичин Хан, разматрање приговора на прелиминарну листу изабраних привредних субјеката и домаћинстава и доношење. Прелиминарна ранг листа крајњих корисника представља основ за теренски обилазак Комисије;

Доношење коначне листе изабраних директних корисника и предлога коначне листе изабраних крајњих корисника којима је признато право на бесповратна средства;

Израда предлога Уговора о спровођењу мера енергетске санације и Решења о коначној листи директних и крајњих корисника за спровођење мера енергетске санације, а које се финансирају из буџета општине Владичин Хан.

Комисија је независна у свом раду. Комисија је дужна да Општинском већу општине Владичин Хан достави записнике и извештај о раду.

Теренски рад Комисије обухвата спроведе најмање два најављена обиласка, и то:

* пре радова приликом евалуације пријаве ради оцене почетног стања објекта и веродостојности података из поднете пријаве, као и оправданост предложених мера енергетске санације;
* након спроведених радова ради утврђивања чињеничног стања по пријави завршетка радова.

Приликом теренског обиласка Комисија на лицу места врши преглед поднетих захтева, уз обавезно присуство подносиоца захтева, сачињава се Записник у два примерка, при чему један примерак остаје подносиоцу пријаве, а други задржава Комисија.

Записник садржи и технички извештај о постојећем стању објекта након реализованих мера.

Комисија је дужна да приликом посете утврди да ли постоје индиције о незаконитим радњама или грубом кршењу уговорних обавеза затражи поступање у складу са одредбама уговора и законским оквиром.

Комисија прати реализацију мера и врши контролу њихове реализације. Праћење реализације мера обухвата:

* Обавезу директног/крајњег корисника средстава да обавештава Комисију о реализацији мера, у роковима одређеним уговором и да омогући Комисији да изврши увид у релевантну документацију насталу у току реализације активности;
* Прикупљање информација од директног/крајњег корисника средстава;
* Друге активности предвиђене уговором;
* Припрему извештаје о напретку и обавештавање надлежних органа и јавности.

**III**

Решењe ступа на снагу даном доношења.

**IV**

Решење доставити члановима комисије и архиви.

**ОПШТИНСКО ВЕЋЕ ОПШТИНЕ ВЛАДИЧИН ХАН**

**БРОЈ:06-44/4/22-III**

**ЗАМЕНИК ПРЕДСЕДНИКА**

**Владимир Костић**